Document ID: 32008R1166

REGULAMENTUL (CE) NR. 1166/2008 AL PARLAMENTULUI EUROPEAN ŞI AL CONSILIULUI
din 19 noiembrie 2008
privind anchetele structurale în agricultură și ancheta privind metodele de producție agricolă și de abrogare a Regulamentului (CEE) nr. 571/88 al Consiliului
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei,
hotărând în conformitate cu procedura prevăzută la articolul 251 din tratat (1),
întrucât:
(1)
Regulamentul (CEE) nr. 571/88 al Consiliului din 29 februarie 1988 privind organizarea de anchete comunitare asupra structurii exploatațiilor agricole (2) prevede un program de anchete comunitare pentru a furniza statistici referitoare la structura exploatațiilor agricole până în 2007.
(2)
Programul de anchete asupra structurii exploatațiilor agricole, realizat la nivel comunitar din 1966/1967, trebuie continuat pentru a analiza tendințele la nivel comunitar. Din motive de claritate, Regulamentul (CEE) nr. 571/88 ar trebui să fie înlocuit prin prezentul regulament.
(3)
În scopul actualizării registrelor de bază ale exploatațiilor agricole și a celorlalte informații cerute pentru stratificarea anchetelor prin sondaj, este necesar un recensământ al exploatațiilor agricole cel puțin o dată la zece ani. Ultimul recensământ, anterior adoptării prezentului regulament, a avut loc în 1999/2000.
(4)
Este necesar să fie colectate date referitoare la punerea în aplicare a măsurilor legate de dezvoltarea rurală, definite în Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordată de Fondul European Agricol pentru Dezvoltare Rurală (FEADR) (3).
(5)
În concluziile sale din 19 decembrie 2006 privind indicatorii de agromediu, Consiliul a recunoscut nevoia de date comparabile privind activitățile agricole, la nivelul geografic corespunzător, și care să acopere întreaga Comunitate. Consiliul a solicitat Comisiei să întreprindă măsurile prevăzute în Comunicarea Comisiei din 15 septembrie 2006 (4), inclusiv să producă date statistice, în special în ceea ce privește practicile de gestionare a exploatațiilor agricole și folosirea mijloacelor agricole.
(6)
Există o lipsă de informații statistice privind diferitele metode de producție agricolă la nivelul exploatațiilor agricole individuale. Prin urmare, sunt necesare îmbunătățiri în ceea ce privește culegerea de informații privind metodele de producție agricolă, legate de informațiile structurale referitoare la exploatațiile agricole, în vederea obținerii de statistici suplimentare pentru dezvoltarea politicii de agromediu și pentru a îmbunătăți calitatea indicatorilor de agromediu.
(7)
Este important să existe statistici comparabile din partea tuturor statelor membre privind structura exploatațiilor agricole pentru orientarea politicii agricole în Comunitate. Prin urmare, trebuie folosite, în măsura posibilului, clasificări standard și definiții comune pentru caracteristicile anchetei.
(8)
Realizarea anchetei privind structura exploatațiilor agricole în 2010 și a recensământului decenal al populației în 2011 ar reprezenta o sarcină grea pentru resursele statistice ale statelor membre, în cazul în care perioadele alocate lucrului pe teren în cadrul acestor două anchete majore s-ar suprapune. Prin urmare, ar trebui prevăzută o derogare care să permită statelor membre să realizeze ancheta structurală în agricultură în 2009.
(9)
Regulamentul (CE) nr. 322/97 al Consiliului din 17 februarie 1997 privind statisticile comunitare (5) constituie cadrul de referință pentru dispozițiile prezentului regulament în special în ceea ce privește conformitatea cu standardele de imparțialitate, fiabilitate, relevanță, rentabilitate, confidențialitate statistică și transparență. Regulamentul (Euratom, CEE) nr. 1588/90 al Consiliului din 11 iunie 1990 privind transmiterea de date statistice confidențiale Biroului Statistic al Comunităților Europene (6) constituie cadrul de referință pentru transmiterea și protejarea datelor statistice cu caracter confidențial furnizate în temeiul prezentului regulament, pentru a garanta că, în momentul producerii și difuzării statisticilor comunitare, datele respective nu sunt divulgate în mod ilegal și nu sunt utilizate în alte scopuri decât cele statistice.
(10)
Folosirea amplasării exploatației agricole de către Comisie ar trebui să se limiteze la analizele statistice și să excludă extragerea de eșantioane și efectuarea de anchete. Ar trebui asigurată protecția necesară a confidențialității datelor, printre altele, prin limitarea preciziei parametrilor de localizare și printr-o agregare corespunzătoare în momentul publicării statisticilor.
(11)
Regulamentul (CEE) nr. 3037/90 al Consiliului (7) a stabilit clasificarea statistică a activităților economice în Comunitate.
(12)
În conformitate cu Regulamentul (CE) nr. 1059/2003 al Parlamentului European și al Consiliului din 26 mai 2003 privind elaborarea unei clasificări comune a unităților teritoriale de statistică (NUTS) (8), unitățile teritoriale ar trebui să fie definite în conformitate cu clasificarea NUTS.
(13)
Pentru a reduce pe cât posibil sarcina pe care o prezintă culegerea datelor pentru respondenți și statele membre, trebuie prevăzută posibilitatea efectuării de anchete prin sondaj și utilizarea de surse administrative.
(14)
Pentru efectuarea anchetelor va fi nevoie de mijloace de finanțare considerabile atât din partea statelor membre, cât și din partea Comisiei, pe parcursul unui anumit număr de ani, din care o mare parte va fi folosită pentru a îndeplini cerințele Comunității.
(15)
Este recunoscut faptul că cerințele pentru recunoașterea și identificarea prin satelit a exploatațiilor agricole prezintă importante dificultăți metodologice și tehnice în numeroase state membre.
(16)
Prin urmare, ar trebui prevăzută o subvenție comunitară pentru susținerea prezentului program de anchete prin Fondul European de Garantare Agricolă, în conformitate cu Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (9).
(17)
Prezentul regulament stabilește un pachet financiar pentru toată durata programului, care constituie referința primară pentru autoritatea bugetară în timpul procedurii bugetare anuale, în sensul punctului 37 din Acordul interinstituțional din 17 mai 2006 dintre Parlamentul European, Consiliu și Comisie privind disciplina financiară și buna gestiune financiară (10).
(18)
Deoarece obiectivul prezentului regulament, respectiv producerea sistematică de statistici comunitare privind structura exploatațiilor agricole și metodele de producție agricolă, nu poate fi realizat în mod satisfăcător de către statele membre și, prin urmare, având în vedere amploarea și efectele prezentului regulament, poate fi realizat mai bine la nivel comunitar, Comunitatea poate adopta măsuri în conformitate cu principiul subsidiarității, astfel cum este prevăzut la articolului 5 din tratat. În conformitate cu principiul proporționalității, prevăzut la respectivul articol, prezentul regulament nu depășește ceea ce este necesar pentru atingerea respectivului obiectiv.
(19)
Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (11).
(20)
În special, Comisia ar trebui împuternicită să definească coeficienții pentru unitățile vită mare, să definească caracteristicile și să adapteze anexele la prezentul regulament. Întrucât măsurile respective au un domeniu general de aplicare și sunt destinate să modifice elementele neesențiale ale prezentului regulament prin completarea acestuia cu noi elemente neesențiale, acestea trebuie adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(21)
A fost consultat Comitetul permanent pentru statistică agricolă instituit prin Decizia 72/279/CEE a Consiliului (12),
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Obiect
Prezentul regulament stabilește un cadru pentru producerea de statistici comunitare comparabile privind structura exploatațiilor agricole și pentru o anchetă privind metodele de producție agricolă.
Articolul 2
Definiții
În înțelesul prezentului regulament:
(a)
„exploatație agricolă” sau „exploatație” înseamnă o singură unitate, atât din punct de vedere tehnic, cât și economic, cu o gestiune unică și care desfășoară pe teritoriul economic al Uniunii Europene, activitățile agricole menționate în anexa I, fie ca activități primare, fie ca activități secundare;
(b)
„unitate vită mare” înseamnă o unitate de măsură standard care permite reunirea diferitelor categorii de animale pentru a permite compararea acestora. Unitățile vită mare sunt definite pe baza necesităților de hrană ale diferitelor categorii de animale, pentru care coeficienții se adoptă în conformitate cu procedura de reglementare cu control menționată la articolul 15 alineatul (2);
(c)
„anchete prin sondaj” înseamnă anchete statistice bazate pe o eșantionare randomizată stratificată care sunt destinate să pună la dispoziție statistici reprezentative privind exploatațiile agricole la nivel național și regional. Stratificarea include dimensiunea și tipul exploatației agricole pentru a asigura faptul că exploatațiile agricole de diferite dimensiuni și tipuri sunt reprezentate în mod adecvat;
(d)
„regiune” înseamnă unitatea teritorială NUTS 2 definită în Regulamentul (CE) nr. 1059/2003;
(e)
„amplasarea exploatației” înseamnă coordonatele de latitudine și longitudine într-un arc de 5 minute, pentru a se evita identificarea directă a unei exploatații individuale. În cazul în care coordonatele de latitudine și longitudine includ o singură exploatație agricolă, această exploatație se atribuie unei amplasări învecinate care conține cel puțin o altă exploatație agricolă.
Articolul 3
Sfera de cuprindere
(1) Anchetele menționate în prezentul regulament acoperă:
(a)
exploatațiile agricole în care suprafața agricolă utilizată este de cel puțin un hectar;
(b)
exploatațiile agricole în care suprafața agricolă utilizată este mai mică de un hectar, în cazul în care respectivele exploatații agricole produc un anumit procentaj pentru vânzare sau în cazul în care unitatea lor de producție depășește anumite praguri fizice.
(2) Cu toate acestea, statele membre care folosesc un prag de anchetare de peste un hectar stabilesc acest prag la un nivel care să excludă doar cele mai mici exploatații agricole, care contribuie împreună cu cel mult 2 % la suprafața agricolă utilizată totală, în afară de terenul comun, și cu cel mult 2 % la numărul total de unități vită mare ale exploatației agricole.
(3) În orice caz, toate exploatațiile agricole care ating unul din pragurile fizice menționate în anexa II sunt acoperite.
Articolul 4
Surse de informații
(1) Statele membre folosesc informații furnizate de Sistemul Integrat de Administrare și Control prevăzut de Regulamentul (CE) nr. 1782/2003 al Consiliului (13), de Sistemul de identificare și înregistrare a bovinelor prevăzut de Regulamentul (CE) nr. 1760/200 (14) și de registrele de agricultură ecologică instituite în temeiul Regulamentului (CE) nr. 834/2007 (15), cu condiția ca aceste informații să aibă cel puțin calitatea informațiilor obținute în urma sondajelor statistice. Statele membre pot folosi, de asemenea, surse administrative legate de culturile modificate genetic și măsurile specifice de dezvoltare rurală prevăzute în anexa III.
(2) În cazul în care un stat membru decide să utilizeze alte surse administrative decât cele menționate la alineatul (1), statul membru informează Comisia în prealabil și furnizează detalii cu privire la metoda care urmează a fi folosită și la calitatea datelor provenite din această sursă administrativă.
Articolul 5
Cerințele de precizie
(1) Statele membre care realizează anchete prin sondaj se asigură că rezultatele ponderate ale anchetelor sunt reprezentative din punct de vedere statistic pentru exploatațiile agricole din cadrul fiecărei regiuni și sunt destinate să îndeplinească cerințele de precizie prevăzute în anexa IV.
(2) În cazuri justificate în mod corespunzător, Comisia permite statelor membre să facă excepție de la cerințele de precizie menționate la alineatul (1) în cazul anumitor regiuni.
CAPITOLUL II
STATISTICI PRIVIND STRUCTURA EXPLOATAȚIILOR AGRICOLE
Articolul 6
Anchete privind structura exploatațiilor agricole
(1) Statele membre vor realiza în 2010, 2013 și 2016 anchete asupra structurii exploatațiilor agricole, denumite în continuare „anchete structurale în agricultură”.
(2) Ancheta structurală în agricultură în 2010 va fi realizată sub formă de recensământ. Cu toate acestea, anchetele prin sondaj pot fi folosite pentru caracteristicile privind alte activități aducătoare de venituri desfășurate de forța de muncă, menționate în anexa III secțiunea V punctul (ii).
(3) Anchetele structurale în agricultură în 2013 și 2016 se pot realiza sub formă de anchete prin sondaj.
Articolul 7
Caracteristici ale anchetelor
(1) Statele membre furnizează informații referitoare la caracteristicile menționate în anexa III.
(2) Comisia poate modifica lista caracteristicilor prevăzute în anexa III pentru anchetele structurale în agricultură pentru 2013 și 2016, în conformitate cu procedura de reglementare cu control menționată la articolul 15 alineatul (2).
(3) În cazul în care un stat membru consideră că o caracteristică are o prevalență scăzută sau egală cu zero, caracteristica respectivă poate fi exclusă din culegerea de date. Pe parcursul anului calendaristic imediat precedent anului anchetei, statul membru în cauză informează Comisia în legătură cu orice caracteristică exclusă din culegerea de date.
(4) Definițiile caracteristicilor se adoptă în conformitate cu procedura de reglementare cu control prevăzută la articolul 15 alineatul (2).
Articolul 8
Perioade de referință
Perioadele de referință pentru anchetele structurale în agricultură în anii 2010, 2013 și 2016 sunt definite după cum urmează:
(a)
pentru caracteristicile referitoare la terenuri menționate în anexa III: o perioadă de 12 luni, care să se termine într-o zi de referință între 1 martie și 31 octombrie a anului anchetei;
(b)
pentru caracteristicile referitoare la efectivele de animale menționate în anexa III, o zi de referință între 1 martie și 31 decembrie a anului anchetei;
(c)
pentru caracteristicile referitoare la forța de muncă menționate în anexa III, o perioadă de 12 luni, care să se termine într-o zi de referință între 1 martie și 31 octombrie a anului anchetei;
(d)
pentru măsurile de dezvoltare rurală menționate în anexa III, o perioadă de trei ani care să se termine în ziua de 31 decembrie a anului anchetei.
Articolul 9
Transmitere
(1) Statele membre transmit Comisiei datele validate ale anchetei structurale în agricultură pentru 2010, până la 31 martie 2012.
(2) Pentru anchetele structurale în agricultură efectuate în anii 2013 și 2016, statele membre transmit Comisiei datele validate ale anchetei, în termen de 12 luni de la sfârșitul anului anchetei.
(3) Datele referitoare la măsurile de dezvoltare rurală prevăzute în anexa III și bazate pe registrele administrative pot fi transmise Comisiei separat în termen de 18 luni de la sfârșitul anului anchetei.
(4) Datele anchetei structurale în agricultură sunt transmise Comisiei în format electronic și la nivel de exploatații agricole individuale.
(5) Comisia stabilește formatul pentru transmiterea datelor anchetei.
(6) Comisia nu utilizează datele anchetei structurale în agricultură în scopul extragerii de eșantioane sau al efectuării de anchete.
Articolul 10
Bază de sondaj
În scopul actualizării bazei de sondaj pentru anchetele structurale în agricultură în 2013 și 2016, statele membre acordă autorităților naționale responsabile cu anchetele structurale în agricultură acces la informațiile privind exploatațiile agricole, conținute în dosarele administrative întocmite pe teritoriul lor național.
CAPITOLUL III
STATISTICI PRIVIND METODELE DE PRODUCȚIE AGRICOLĂ
Articolul 11
Anchetă privind metodele de producție agricolă
(1) Statele membre efectuează o anchetă privind metodele de producție agricolă folosite de exploatațiile agricole. Această anchetă poate fi realizată sub forma unei anchete prin sondaj.
(2) În cazuri justificate în mod corespunzător, Comisia poate permite statelor membre să realizeze ancheta prin sondaj folosind sub-eșantioane separate.
(3) Statele membre furnizează informații privind caracteristicile metodelor de producție agricolă menționate în anexa V.
(4) Pentru fiecare exploatație anchetată, statele membre furnizează, de asemenea, o estimare a volumului de apă folosită pentru irigațiile din exploatație (în metri cubi). Estimarea poate fi realizată cu ajutorul unui model.
(5) Comisia acordă statelor membre sprijin metodologic sau alt tip de sprijin în vederea realizării modelului menționat la alineatul (4). În plus, Comisia încurajează cooperarea și schimburile de experiență între statele membre, necesare pentru a se obține rezultate comparabile.
(6) În cazul în care un stat membru stabilește că o caracteristică are o prevalență scăzută sau egală cu zero, caracteristica respectivă poate fi exclusă din culegerea de date. Pe parcursul anului calendaristic imediat precedent anului anchetei, statul membru în cauză informează Comisia în legătură cu orice caracteristică exclusă din culegerea de date.
(7) Definițiile caracteristicilor se adoptă în conformitate cu procedura de reglementare cu control menționată la articolul 15 alineatul (2).
(8) Perioada de referință coincide cu perioadele de referință folosite pentru caracteristicile anchetei structurale în agricultură în 2010.
(9) Rezultatele acestei anchete sunt legate de datele obținute din ancheta structurală în agricultură în 2010 la nivel de exploatații agricole individuale. Setul de date validate combinate se transmite Comisiei în format electronic până la 31 decembrie 2012.
(10) Comisia stabilește formatul pentru transmiterea datelor anchetei.
(11) Comisia nu utilizează datele anchetei privind metodele de producție agricolă în scopul extragerii de eșantioane sau al realizării de anchete.
CAPITOLUL IV
RAPOARTE, FINANȚARE ȘI MĂSURI DE APLICARE
Articolul 12
Rapoarte
(1) Statele membre prezintă rapoarte metodologice naționale pentru anchetele reglementate de prezentul regulament, în care precizează:
(a)
organizarea și metodologia aplicată;
(b)
nivelurile de precizie atinse pentru anchetele prin sondaj prevăzute în prezentul regulament;
(c)
informații privind calitatea oricăror surse administrative de informații folosite; și
(d)
criteriile de includere și excludere aplicate pentru a îndeplini cerințele de acoperire menționate la articolul 3.
(2) Rapoartele metodologice naționale sunt prezentate Comisiei însoțite de rezultatele validate ale anchetei, în conformitate cu termenele stabilite la articolul 9 alineatele (1) și (2).
(3) În plus față de rapoartele metodologice naționale solicitate la sfârșitul fiecărei anchete, statele membre furnizează Comisiei orice alte informații suplimentare care pot fi solicitate în legătură cu organizarea și metodologia anchetei.
Articolul 13
Contribuția comunitară
(1) Statele membre primesc o contribuție financiară maximă din partea Comunității în valoare de 75 % din costul realizării anchetelor definite în prezentul regulament, în limita sumelor maxime prevăzute la alineatele (3) și (4).
(2) După intrarea în vigoare a prezentului regulament, Comisia acordă asistența tehnică și consultanța necesară pentru recunoașterea prin satelit a exploatațiilor agricole statelor membre care prezintă cereri în acest sens.
(3) Pentru costurile agregate ale anchetei structurale în agricultură 2010 și ale anchetei privind metodele de producție agricolă, contribuția comunitară se limitează la sumele maxime prevăzute după cum urmează:
-
câte 50 000 EUR pentru Luxemburg și Malta;
-
câte 1 000 000 EUR pentru Austria, Irlanda și Lituania;
-
câte 2 000 000 EUR pentru Bulgaria, Germania, Ungaria, Portugalia și Regatul Unit;
-
câte 3 000 000 EUR pentru Grecia, Spania și Franța;
-
câte 4 000 000 EUR pentru Italia, Polonia și România; și
-
câte 300 000 EUR pentru toate celelalte state membre.
(4) Pentru anchetele structurale în agricultură în 2013 și 2016, sumele maxime menționate la alineatul (3) se reduc cu 50 %.
(5) Contribuția financiară a Comunității este finanțată din Fondul European de Garantare Agricolă, în conformitate cu articolul 3 alineatul (2) litera (e) din Regulamentul (CE) nr. 1290/2005.
Articolul 14
Cadrul financiar
(1) Pachetul financiar pentru punerea în aplicare a prezentului program de anchete, inclusiv creditele necesare pentru gestionarea, întreținerea și dezvoltarea sistemelor de bază de date utilizate în cadrul Comisiei pentru prelucrarea datelor furnizate de statele membre în conformitate cu dispozițiile prezentului regulament, se ridică la 58 850 000 EUR pentru perioada 2008-2013.
(2) Suma aferentă perioadei 2014-2018 este stabilită de autoritatea bugetară și legislativă la propunerea Comisiei, pe baza noului cadru financiar pentru perioada care începe în 2014.
(3) Creditele anuale sunt autorizate de autoritatea bugetară în limitele cadrului financiar.
Articolul 15
Comitetul
(1) Comisia este asistată de Comitetul permanent pentru statistică agricolă instituit prin Decizia 72/279/CEE.
(2) Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8 din respectiva decizie.
Articolul 16
Derogări
(1) Prin derogare de la articolul 6 alineatele (1) și (2), articolul 8, articolul 9 alineatul (1), articolul 11 alineatele (8) și (9), articolul 13 alineatul (3), precum și de la anexa III și anexa IV, trimiterile la anul 2010 se înlocuiesc cu trimiteri la anul 2009 pentru Grecia, Spania și Portugalia.
(2) Prin derogare de la articolul 9 alineatul (1), trimiterea la 31 martie 2012 se înlocuiește cu o trimitere la:
(a)
31 martie 2011 pentru Grecia și Portugalia;
(b)
30 iunie 2011 pentru Spania;
(c)
30 iunie 2012 pentru Italia și România.
(3) Prin derogare de la articolul 11 alineatul (9), trimiterea la 31 decembrie 2012 se înlocuiește cu o trimitere la 31 decembrie 2011 pentru Grecia, Spania și Portugalia.
Articolul 17
Abrogare
(1) Regulamentul (CEE) nr. 571/88 se abrogă.
(2) Trimiterile la regulamentul abrogat se interpretează ca trimiteri la prezentul regulament.
Articolul 18
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 19 noiembrie 2008.

Labels: 12
9
6